Әнүәр әс-Саҙат 1918 йылдың 25 декабрендә Ҡаһирәнән төньяҡтараҡ урынлашҡан ҙур булмаған Мит-Абуль-Ҡом ҡалаһында сығышы менән Судандан булған күп — ун өс балалы ғаиләлә тыуған. Атаһы — Мөхәммәд әс-Саҙат хәрби госпиталдә писарь булып хеҙмәт итә, әсәһе —Ситт эль-Баррейн. Улар бөтә башҡа яҡын туғандары кеүек үк ашҡыныусан мосолман булған, шуға ла Әнүәр Саҙат бала саҡтан дини мәктәпкә йөрөгән, унда ныҡлап Ҡөрьәнды өйрәнгән. 1925 йылда ғаилә Ҡаһирә янына йәшәргә күсә, үҫмер шунда урта белем ала[9]. Һуңыраҡ үҙе әйтеүенсә, йәшлек йылдарында уның донъяға ҡарашына дүрт кеше бигерәк тә төплө йоғонто яһаған. Улар — колониаль иҙеүгә ҡаршы баш күтәреүҙә ҡатнашҡан һәм офицерҙы үлтереүҙә ғәйепләнеп Британия хәрбиҙәре тарафынан аҫып үлтерелгән Зәхрән; Төркиәнең бойондороҡһоҙлоғон яулап алып, илдә күп яҡлы реформалар башлап ебәреүсе Кемаль Ататөрөк; йәмғиәт кимәлендәге яуызлыҡтарға көс ҡулланмай ҡаршылыҡ күрһәтеүҙе пропагандалаған Махатма Ганди һәм йәш Саҙат Британия экспансияһына ҡаршы торорға һәләтле донъя кимәлендәге берҙән-бер лидер тип иҫәпләгән Адольф Гитлер[10].